同諸季及鄒德久昆仲遊龍潭
作者：李綱
朝代：宋

paragraphs: 避地寓江左，精廬極深幽。
駕言窮勝賞，遂作龍潭遊。
暑氣歛以退，輕雲藹而浮。
疏林未搖落，山色宜清秋。
蘿磴穿窈窕，松風散颼飀。
鐵花秀石壁，玉韻鏘溪流。
誰將三峽橋，斷取來巖陬。
會心得佳趣，濁酒相獻酬。
嫩菊青可摘，寒蔬鬱堪羞。
樂哉山林間，乃爾遠世憂。
豈知江淮濆，殺氣横戈矛。
幽討未云已，散策層岡頭。
天紳拖脩瀑，落此萬丈湫。
空濛杳靄中，時有飛魚游。
神物不可見，下隱長黄虬。
百穀正焦枯，胡爲此淹留。
會乘風雷便，一起澤九州。
我與二三子，於世初無求。
蕭然巖壑姿，正可擅一丘。
願言假吾居，聊作潛珍謀。
玉函畀思邈，貝闕歸靈脩。
何須挾白羽，共逐青綃牛。